《绣观音》
宋代·章甫

蜀人多巧思，组绣用功深。
生绡三尺余，成此观世音。
慈悲欢喜容，如出旃檀林。
莲花随步武，缨络缦衣襟。
手中杨柳枝，时布慈云阴。
誓度诸有情，能以音声寻。
由茲善幻力，使我生恭钦。
仰瞻大自在，本以一寸针。
众生与诸佛，其实同此心。
愿学闻思修，苦海脱浮沉。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。